Itt a nyár, és az Interpol úgy gondolta, ideje üzenni a szökésben lévő bűnözőknek, hogy nem feledkeztek meg róluk. Ehhez humoros kampányt is indítottak.

„Kedves Viktor, tudjuk, hogy imádod a csípős kaját, ezért előkészítettünk neked egy jó fűszeres gulyást, csak gyere haza. Üdvözlettel: a rendőrség” – ezt üzenik egy csikóssal és csípős paprikás étellel díszített virtuális képeslapon az Europol kampányában az 1979-es születésű Kosztadinovszki Viktornak, akit jogerősen 15 évre ítéltek itthon korábban a két társával közösen működtetett drogbiznisze miatt.

© EuroPol

A kábítószert egy szlovákiai telephelyen készítették, majd csomagküldő szolgáltatás segítségével juttatták el a vevőiknek. 2012-ben számolták fel a bandát. Kosztadinovszki a bírósági tárgyalásig házi őrizetben volt, de onnan meglépett, lehet, hogy külföldön bujkál.

Azt nem tudni, tényleg szereti-e a csípőset, és nyilván nem valószínű, hogy gulyással el tudják csalogatni a börtönig, az Europol kampányának köszönhetően mindenesetre híressé válhat. A magyar rendőrség oldalára is feldobtak róla egy közleményt, biztos, ami biztos.

© EuroPol

Az Europol más bűnözőknek is írt képeslapot.

„Kedves Jaako, tudjuk, hogy a felejtés mestere vagy, de csak egy igazi Mikulás létezik… és ő vár vissza téged… Meleg üdvözlettel: a rendőrség” – olvasható egy finn bűnözőnek címzett télapós képeslapon.

Az osztrákok egy neve alapján magyar származásúnak tűnő férfinak, egy bizonyos Tibornak üzennek, akit régóta nem láttak már, és „egy kis alpesi síelésre” hívnák haza.

A többi bűnözőnek írt képeslapok itt láthatóak, az üzeneteket az Index fedezte fel és a police.hu is ír a kampányról.